પવારે પોતાનું રાજકારણ નવેસરથી ઘડવું પડે તેમ છે. સોનિયા ગાંધીના વિદેશપણાનો વિરોધ કરીને તેમણે રાષ્ટ્રવાદી રાજકારણ અને રાષ્ટ્રવાદી કોંગ્રેસની સ્થાપના કરી હતી. પરંતુ તે પછી સ્થિતિ બદલાઈ અને એક તબક્કો એવો આવ્યો કે મહારાષ્ટ્રમાં કોંગ્રેસના જૂનિયર સાથી તરીકે રહેવું પડ્યું. ભાજપનો સામનો કરવા માટે રાષ્ટ્રવાદી ટેગની હવે ફરી જરૂર છે. રાહુલ ગાંધીનો વિરોધ કરવાનો સવાલ આવતો નથી, તેથી તેમનો કે કોંગ્રેસનો વિરોધ કર્યા વિના ભાજપ સામે જરાક જમણેરી અને રાષ્ટ્રવાદી રાજકારણ ખેલવા માટે તેમણે રાજ ઠાકરેના સંગનો રંગ લગાવવો પડે. બંને બિનરાજકીય મંચ પર ભેગા થયાં ખરાં, પણ રાજકીય રીતે ભેગા થશે ખરાં – તે જાણવા માટે હજી ઘણા મહિના રાહ જોવી પડશે.